NÁRODNÁ RADA SLOVENSKEJ REPUBLIKY

**VIII. volebné obdobie**

PREDS-279/2021

**851a**

**S p r á v a**

**Výboru Národnej rady Slovenskej republiky pre pôdohospodárstvo a životné prostredie o výsledku prerokovania petície občanov Slovenskej republiky podanej Národnej rade Slovenskej republiky 21. októbra 2021 „Za lepšiu ochranu prírody“ (tlač 851)**

**­­­­­­­­­­­­­­­­­­­­­­­­­­­­**

Predseda Národnej rady Slovenskej republiky rozhodnutím č. 882 zo 17. januára 2022 postúpil **Petíciu občanov Slovenskej republiky podanú Národnej rade Slovenskej republiky 21. októbra 2021 „Za lepšiu ochranu prírody“ (tlač 851)** (ďalej len „petícia“) na prerokovanie Výboru Národnej rady Slovenskej republiky pre pôdohospodárstvo a životné prostredie v termíne do 14. marca 2022 s tým, že podá správu o výsledku prerokovania petície vo výbore a návrh na uznesenie Národnej rady Slovenskej republiky.

Do Kancelárie Národnej rady Slovenskej republiky bolo doručených spolu

**5055 petičných hárkov** s udávaným počtom 105 070 podpisov občanov podporujúcich petíciu. Zo záznamov občanov podporujúcich petíciu svojim podpisom na petičných hárkoch je z vyššie uvedeného celkového počtu platných **103 782**. 1 288 záznamov nespĺňa ustanovenia § 4 ods. 2 zákona o petičnom práve, občania v nich neuviedli čitateľne celé meno, priezvisko, prípadne nepripojili svoj podpis.

Vzhľadom na vyššie uvedené skutočnosti, ako aj na skutočnosť, že všetky doručené petičné hárky **spĺňajú náležitosti** vyplývajúce z ustanovení § 4 ods. 2, a § 4a ods. 5 a 6 zákona o petičnom práve, možno tiež konštatovať, že petícia „Za lepšiu ochranu prírody“ zároveň **spĺňa podmienku ustanovenia § 133 ods. 3 zákona č. 350/1996 Z. z.** o rokovacom poriadku Národnej rady SR v znení neskorších predpisov.

Výbor Národnej rady Slovenskej republiky pre pôdohospodárstvo a životné prostredie prerokoval petíciu za účasti zástupcov petičného výboru na svojej 79. schôdzi dňa 15. marca 2022.

**Výbor** uznesením č. 203 z 15. marca 2022 **vzal na vedomie** uvedenú petíciu.

Výbor Národnej rady Slovenskej republiky pre pôdohospodárstvo a životné prostredie **odporúča Národnej rade Slovenskej republiky** petíciu občanov Slovenskej republiky podanú Národnej rade Slovenskej republiky 21. októbra 2021 „Za lepšiu ochranu prírody“ (tlač 851) **vziať na vedomie.**

Uznesením č. 205 výbor poveril poslankyňu **Miriam Šutekovú** informovať Národnú radu Slovenskej republiky o výsledku prerokovania petície vo výbore a predložiť návrh na uznesenie Národnej rade Slovenskej republiky, ktorý tvorí prílohu správy výboru.

Jaroslav **K a r a h u t a,** v. r.

predseda výboru

**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: PREDS-279/2021

N á v r h

**Uznesenie**

**Národnej rady Slovenskej republiky**

**z ... marca 2022**

k petícii občanov Slovenskej republiky podanej Národnej rade Slovenskej republiky 21. októbra 2021 „Za lepšiu ochranu prírody“ (tlač 851)

 **Národná rada Slovenskej republiky**

 po prerokovaní petície občanov Slovenskej republiky podanej Národnej rade Slovenskej republiky 21. októbra 2021 „Za lepšiu ochranu prírody“

# berie na vedomie

petíciu občanov Slovenskej republiky podanú Národnej rade Slovenskej republiky 21. októbra 2021 „Za lepšiu ochranu prírody“.